Na temelju članka 70. stavka 2. Zakona o odgoju i obrazovanju u osnovnoj i srednjoj školi («Narodne novine», broj 87/08.,86/09.,92/10.,105/10.,90/11.,5/12.,16/12., 86/12.,126/12., 94/13., 152/14., 7/17., 68/18. i 98/19), a u svezi s člankom 17. stavkom 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima („Narodne novine“ broj 132/13), članka 43. Zakona o zaštiti na radu („Narodne novine“ broj 71/14., 118/14. i 154/14., 94/18. i 96/18.) članka 25. – 30. Zakona o provedbi Opće uredbe o zaštiti osobnih podataka („Narodne novine“ broj 71/14., 118/14. i 154/14., 94/18. i 96/18.) te članka 185. stavka 1. podstavka 14. Statuta Srednje škole Isidora Kršnjavoga Našice, a nakon prethodnog savjetovanja sa sindikalnim povjerenikom u funkciji Radničkog vijeća o donošenju Pravilnika o video nadzoru, Školski odbor Srednje škole Isidora Kršnjavoga Našice, na 40. sjednici održanoj 16. prosinca 2019. godine donio je sljedeći

**PRAVILNIK O VIDEO NADZORU**

**Članak 1.**

1) Ovim Pravilnikom regulirano je prikupljanje, obrada i čuvanje osobnih podataka korištenjem sustava video nadzora.

2) Srednje škole Isidora Kršnjavoga Našice (u daljnjem tekstu:Škola) koristi sustav video nadzora u Srednjoj školi Isidora Kršnjavoga Našice, Augusta Cesarca 20, Našice zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.

3) Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničena na ispunjenje svrhe iz stavka 1. ovog članka.

4) U svrhu iz stavka 1. ovog članka u obuhvatu sustava video nadzora je prostor koji se nalazi neposredno ispred Škole, glavna ulazna vrata u Školi, glavni hodnik kad se uđe u Školu, hodnik gdje se nalaze uredi i zbornica, ulaz u sportsku dvoranu, hodnik na katu ispred WC- za učenike, informatičke učionice, vanjsko školsko igralište.

5) Ovaj Pravilnik primjenjuje se na odgovarajući način sukladno zakonskim i podzakonskim

aktima kojima se uređuje i regulira zaštita osobnih podataka i provedba sustava tehničke zaštite.

6) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

1) Podaci prikupljeni korištenjem sustava video nadzora nalaze se na snimaču koji je zaključan u za to posebno namijenjenom, sigurnosnom ormaru na lokaciji Škole.

2) Pristup podacima odnosno uvid u sadržaj koji je nastao korištenjem sustava video nadzora ima isključivo ravnatelj i osoba koju je ravnatelj ovlastio da ima pravo pristupa snimljenim materijalima odnosno osobnim podacima prikupljenim putem video nadzora.

3) Pristup podacima odnosno uvid u sadržaj koji je nastao korištenjem sustava video nadzora moguć je isključivo preko monitora koji se nalazi u uredu ravnatelja.

4) Presnimavanje i pohrana sadržaja nastalog korištenjem sustava video nadzora na druge medije, kao i daljnje korištenje istog, dopušteni su isključivo u slučajevima određenim zakonom.

**Članak 3.**

1) Podaci prikupljeni korištenjem sustava video nadzora čuvaju se najkraće 15 dana, a najduže do 6 mjeseci, a nakon proteka vremena podaci se brišu ili uništavaju na drugi odgovarajući način.

2) U slučaju opravdane potrebe, a u svrhu dokazivanja, ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovog članka.

3) Odredba stavka 1. ne odnosi se na slučajeve počinjenja kaznenog djela, oštećenja ili uništenja imovine i sl. kada se prikupljeni podaci mogu čuvati duže od vremena predviđenog stavkom 1. ovog članka odnosno čuvaju se dok postoji potreba za tim podacima.

**Članak 4.**

1) Ravnatelj Škole je dužan osigurati da se na vidnom mjestu pri ulasku u Školu, kao i unutrašnjost prostorija, istakne obavijest da se prostor nadzire sustavom tehničke zaštite.

2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj Pravilnik stupa na snagu osmog dana od dana objave na oglasnoj ploči Škole.

RAVNATELJ:

Željko Filjak, prof.

PREDSJEDNICA ŠKOLSKOG ODBORA:

Tomislava Špehar, prof.

Ovaj Pravilnik je objavljen dana \_19.12.2019.g.\_ i stupa na snagu \_27.12.2019.g.\_ godine.

KLASA:602-03/19-25/5

URBROJ:2149-11-01-19-01

Našice, 16. prosinca 2019.g.